Acetaldehyd

Acetaldehyd (systematický názov: etanál) je alifatická aldehydová organická zlúčenina so vzorcom CH3CHO alebo MeCHO. Je to bezfarebná, horľavá kvapalina s ovocným zápachom. Ľahko polymerizuje na paraldehyd a metaldehyd. Acetaldehyd sa nachádza v zrelom ovocí, káve a čerstvom chlebe. Produkujú ho rastliny ako časť svojho normálneho metabolizmu. V ľudskom organizme je medziproduktom metabolizácie alkoholu (etanolu), pričom je zodpovedný za nepríjemné prejavy po jeho nadmernej konzumácii.

Vznik 
Acetaldehyd sa pripravuje:
 oxidáciou eténu

2 CH2=CH2  +  O2   →   2 CH3CHO

 oxidáciou etanolu kyslíkom alebo oxidom meďnatým:

 C2H5OH + ½ O2 → CH3CHO + H2O

 C2H5OH + CuO → CH3CHO + Cu + H2O

 hydratáciou acetylénu (etínu):

 C2H2 + H2O → CH3CHO

 oxidáciou propánu a butánu

Použitie 
Acetaldehyd je dôležitým medziproduktom pri výrobe kyseliny octovej, ktorá vzniká jeho oxidáciou, ďalej viacerých liečiv, plastov a rozpúšťadiel. Polymér paraldehyd sa používa ako uspávací prostriedok, metaldehyd sa používa ako moluskocíd.

Referencie

Iné projekty 

Aldehydy
Karcinogény IARC skupiny 2B